CRD รับงานเก็บขยะมูลฝอยเขตเทศบาลนครลำปาง 5 ปี มูลค่า 144.96 ลบ.
CRD รับงานเก็บขยะมูลฝอยเขตเทศบาลนครลำปาง 5 ปี มูลค่า 144.96 ลบ.
CRD รับงานเก็บขยะมูลฝอยเขตเทศบาลนครลำปาง 5 ปี มูลค่า 144.96 ลบ.
24 ธ.ค. 2562

นายธีรพัฒน์ จิรพิพัฒน์ กรรมการผู้จัดการ บริษัท เชียงใหม่ริมดอย จำกัด (มหาชน) หรือ CRD เปิดเผยว่า ขณะนี้บริษัทฯได้รับงานเก็บขยะมูลฝอยในเขตเทศบาลนครลำปาง ในวงเงินรวม 114,955,639.72 บาท (ไม่รวมภาษีมูลค่าเพิ่ม) เป็นระยะเวลา 5 ปี ตั้งแต่ปีงบประมาณ 2563-2567 ซึ่งจะเริ่มดำเนินการตั้งแต่เดือนมกราคมปี 2563 เป็นต้นไป โดยการรับงานดังกล่าวเป็นไปตามมติที่ประชุมคณะกรรมการ และการอนุมัติจากที่ประชุมวิสามัญผู้ถือหุ้น ครั้งที่ 1/2562 เมื่อวันที่ 12 มิถุนายน 2562 ที่ผ่านมา
ขณะเดียวกัน การรับงานบริหารจัดการขยะยังสอดคล้องกับแผนการดำเนินงานของบริษัทฯในระยะยาวที่ต้องการเพิ่มรายได้จากช่องทางอื่นๆที่บริษัทฯมีศักยภาพ นอกเหนือจากธุรกิจรับเหมาก่อสร้างที่เป็นธุรกิจหลัก โดยมองว่าผู้บริหารและทีมบุคลากรมีประสบการณ์และความเชี่ยวชาญในงานบริหารจัดการขยะที่เป็นธุรกิจที่น่าสนใจ จากความต้องการในอัตราสูงด้วยจำนวนผู้ประกอบการน้อยราย มีการลงทุนไม่มาก สามารถสร้างผลตอบแทนที่ดี และสม่ำเสมอ อีกทั้งยังช่วยรักษาความเป็นระเบียบเรียบร้อยให้พื้นที่ที่ไดัรับการจัดเก็บอีกด้วย
“เรามีประสบการณ์การจัดการขยะมาก่อนหน้านี้ ซึ่งที่ผ่านมาบริษัทฯก็ยื่นประมูลงานในด้านนี้อย่างต่อเนื่องทั้งภาครัฐและเอกชน ควบคู่ไปกับการดำเนินธุรกิจหลักเช่นกัน เพื่อสร้างรายได้ให้กับบริษัทอีกทางหนึ่ง ซึ่งเชื่อว่าหลังจากเริ่มดำเนินการการเก็บขยะในเขตเทศบาลนครลำปางแล้ว หน่วยงานอื่นๆจะพิจารณาให้ CRD เข้ารับงานจากการเห็นศักยภาพในการทำงานที่ดีของบริษัท”นายธีรพัฒน์ กล่าว
อย่างไรก็ตาม ปัจจุบันบริษัทยังคงมีสัดส่วนรายได้มาจากธุรกิจหลักการรับเหมาก่อสร้าง แต่ในอนาคตหากบริษัทสามารถเข้ารับงานบริหารจัดการขยะได้จำนวนมาก บริษัทฯอาจจะมีการปรับสัดส่วนงานขยะเข้ามาเพิ่มเป็นรายได้อีกทางหนึ่ง